CELEX: 32018D0272
Language: el
Date: 2018-02-20 00:00:00
Title: Εκτελεστική απόφαση (ΕΕ) 2018/272 της Επιτροπής, της 20ής Φεβρουαρίου 2018, για τη σύσταση του Ευρωπαϊκού Κέντρου Θαλάσσιων Βιολογικών Πόρων — Κοινοπραξία Ευρωπαϊκής Ερευνητικής Υποδομής (ΚΕΕΥ-EMBRC) [κοινοποιηθείσα υπό τον αριθμό C(2018) 826] (Κείμενο που παρουσιάζει ενδιαφέρον για τον ΕΟΧ )

23.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 51/17
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/272 ΤΗΣ ΕΠΙΤΡΟΠΉΣ
   της 20ής Φεβρουαρίου 2018
   για τη σύσταση του Ευρωπαϊκού Κέντρου Θαλάσσιων Βιολογικών Πόρων — Κοινοπραξία Ευρωπαϊκής Ερευνητικής Υποδομής (ΚΕΕΥ-EMBRC)
   
      
         [κοινοποιηθείσα υπό τον αριθμό C(2018) 826]
      
   
   (Τα κείμενα στην αγγλική, ισπανική, γαλλική, ελληνική, ιταλική, ολλανδική και πορτογαλική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την Κοινοπραξία Ευρωπαϊκής Ερευνητικής Υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Το Βέλγιο, η Γαλλία, η Ελλάδα, το Ισραήλ, η Ιταλία, η Νορβηγία, η Πορτογαλία, η Ισπανία και το Ηνωμένο Βασίλειο ζήτησαν από την Επιτροπή να συστήσει το Ευρωπαϊκό Κέντρο Θαλάσσιων Βιολογικών Πόρων — Κοινοπραξία Ευρωπαϊκής Ερευνητικής Υποδομής (ΚΕΕΥ-EMBRC). Συμφώνησαν ότι η Γαλλία θα είναι το κράτος μέλος υποδοχής της ΚΕΕΥ-EMBRC.
            
         
               (2)
            
            
               Δεδομένου ότι, στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση, οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει να παρατείνει την εν λόγω προθεσμία. Κατά συνέπεια, μετά την ημερομηνία αποχώρησης, και με την επιφύλαξη τυχόν διατάξεων της συμφωνίας αποχώρησης, το Ηνωμένο Βασίλειο θα θεωρείται τρίτη χώρα κατά την έννοια του άρθρου 2 στοιχείο β) του κανονισμού (ΕΚ) αριθ. 723/2009 για τους σκοπούς της παρούσας εκτελεστικής απόφασης.
            
         
               (3)
            
            
               Ο κανονισμός (ΕΚ) αριθ. 723/2009 ενσωματώθηκε στη συμφωνία για τον Ευρωπαϊκό Οικονομικό Χώρο (ΕΟΧ) με την απόφαση της Μεικτής Επιτροπής του ΕΟΧ αριθ. 72/2015 (2).
            
         
               (4)
            
            
               Σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009, η Επιτροπή αξιολόγησε την αίτηση και κατέληξε στο συμπέρασμα ότι πληροί τις απαιτήσεις που προβλέπει ο εν λόγω κανονισμός.
            
         
               (5)
            
            
               Η επιτροπή εφαρμογής του κανονισμού σχετικά με κοινοτικό νομικό πλαίσιο για την Κοινοπραξία Ευρωπαϊκής Ερευνητικής Υποδομής δεν διατύπωσε γνώμη εντός της προθεσμίας που όρισε ο πρόεδρός της.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Συστήνεται το Ευρωπαϊκό Κέντρο Θαλάσσιων Βιολογικών Πόρων — Κοινοπραξία Ευρωπαϊκής Ερευνητικής Υποδομής με την ονομασία «ΚΕΕΥ-EMBRC».
   2.   Τα ουσιώδη στοιχεία του καταστατικού της ΚΕΕΥ-EMBRC παρατίθενται στο παράρτημα.
   Άρθρο 2
   Η παρούσα απόφαση απευθύνεται στο Βασίλειο του Βελγίου, στη Γαλλική Δημοκρατία, στην Ελληνική Δημοκρατία, στο Κράτος του Ισραήλ, στην Ιταλική Δημοκρατία, στο Βασίλειο της Νορβηγίας, στην Πορτογαλική Δημοκρατία, στο Βασίλειο της Ισπανίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 20 Φεβρουαρίου 2018.
      
         
            Για την Επιτροπή
         
         Carlos MOEDAS
         
            Μέλος της Επιτροπής
         
      
   
   
      (1)  ΕΕ L 206 της 8.8.2009, σ. 1.
   
      (2)  Απόφαση της Μεικτής Επιτροπής του ΕΟΧ αριθ. 72/2015, της 20ής Μαρτίου 2015, για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών [2016/755] (ΕΕ L 129 της 19.5.2016, σ. 85).
   
      ΠΑΡΑΡΤΗΜΑ
      
         ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ-EMBRC
      
      Τα άρθρα και οι παράγραφοι των άρθρων του καταστατικού της ΚΕΕΥ-EMBRC που παρατίθενται κατωτέρω προβλέπουν τα ουσιώδη στοιχεία σύμφωνα με το άρθρο 6 παράγραφος 3 του κανονισμού (ΕΚ) αριθ. 723/2009
      1.   Καθήκοντα και δραστηριότητες
      
      (άρθρο 4 του καταστατικού της ΚΕΕΥ-EMBRC)
      
                  1.
               
               
                  Η ΚΕΕΥ-EMBRC λειτουργεί βάσει κεντρικής οργάνωσης ως κατανεμημένη λειτουργία των επιμέρους κόμβων κατά τρόπο συντονισμένο όπως ορίζεται στη συμφωνία επιπέδου υπηρεσιών, διοικούμενη από τον εκτελεστικό διευθυντή που υποστηρίζεται από τη γραμματεία, την επιτροπή των κόμβων και τους αξιωματικούς συνδέσμους. Οι σχέσεις μεταξύ της κεντρικής διοίκησης και των κόμβων και/ή των διαχειριστών, καθώς και οι πόροι τους, ρυθμίζονται από τις συμφωνίες επιπέδου υπηρεσιών που αφορούν την παροχή υπηρεσιών, προϊόντων και δραστηριοτήτων για την υποστήριξη των προσδοκιών υψηλού επιπέδου της παρούσας ερευνητικής υποδομής.
               
            
                  2.
               
               
                  Η ΚΕΕΥ-EMBRC παρέχει ένα μοναδικό σημείο πρόσβασης σε ένα πλήρες χαρτοφυλάκιο υπηρεσιών και ερευνητικών πλατφορμών, θαλάσσιων οικοσυστημάτων, βιολογικών πόρων, ηλεκτρονικής υποδομής και μεταδεδομένων.
               
            
                  3.
               
               
                  Οι υπηρεσίες που προσφέρει και οι δραστηριότητες που διεξάγει η ΚΕΕΥ-EMBRC περιλαμβάνουν, ενδεικτικά:
                  
                              α)
                           
                           
                              πρόσβαση σε χαρτοφυλάκιο ερευνητικών πλατφορμών, βιολογικών πόρων, αναλυτικών υπηρεσιών και δεδομένων·
                           
                        
                              β)
                           
                           
                              κοινές δραστηριότητες έρευνας και ανάπτυξης μέσω ενός συντονισμένου, μακροπρόθεσμου προγράμματος ανάπτυξης μεταξύ των εθνικών κόμβων·
                           
                        
                              γ)
                           
                           
                              στήριξη της πρόσβασης σε υλικό θαλάσσιας βιολογίας, συμπεριλαμβανομένου του γενετικού υλικού, και παροχή συμβουλών και καθοδήγησης αναφορικά με τη χρήση των θαλάσσιων βιολογικών πόρων·
                           
                        
                              δ)
                           
                           
                              ενοποιημένη ροή εργασιών υψηλής ποιότητας υπηρεσιών για την πρόσβαση σε βιολογικούς και αναλυτικούς πόρους και σε πόρους δεδομένων μέσω της χρήσης κοινών τεχνολογιών και πρακτικών στήριξης·
                           
                        
                              ε)
                           
                           
                              την ενίσχυση της σύνδεσης της επιστήμης με τη βιομηχανία μέσω μιας συντονισμένης υπηρεσίας μεταφοράς γνώσης και τεχνολογίας·
                           
                        
                              στ)
                           
                           
                              εκπαιδευτικές εγκαταστάσεις και μαθήματα για τους ερευνητές και το τεχνικό προσωπικό·
                           
                        
                              ζ)
                           
                           
                              συνεργασία με ερευνητικές υποδομές σε συναφείς και/ή συμπληρωματικούς τομείς·
                           
                        
                              η)
                           
                           
                              συναντήσεις με σχετικούς ενδιαφερόμενους των ευρωπαϊκών θαλάσσιων περιοχών, με στόχο τη στήριξη των περιβαλλοντικών πολιτικών και της γαλάζιας βιοοικονομίας τους.
                           
                        
            
                  4.
               
               
                  Οι δραστηριότητες θα πραγματοποιούνται σύμφωνα με τις πολιτικές που προβλέπονται στα άρθρα 21 έως 26 του καταστατικού, οι οποίες θα προσαρτώνται στον κανονισμό λειτουργίας και θα διατίθενται στους χρήστες.
               
            2.   Καταστατική έδρα της ΚΕΕΥ-EMBRC
      
      (άρθρο 2 παράγραφος 2 του καταστατικού της ΚΕΕΥ-EMBRC)
      Η ΚΕΕΥ-EMBRC έχει την καταστατική της έδρα στο Παρίσι, Γαλλία.
      3.   Ονομασία
      
      (άρθρο 2 παράγραφος 1 του καταστατικού της ΚΕΕΥ-EMBRC)
      Η ονομασία της ερευνητικής υποδομής είναι Ευρωπαϊκό Κέντρο Θαλάσσιων Βιολογικών Πόρων - Κοινοπραξία Ευρωπαϊκής Ερευνητικής Υποδομής, καλούμενη εφεξής «ΚΕΕΥ-EMBRC».
      4.   Διάρκεια
      
      (άρθρο 27 του καταστατικού της ΚΕΕΥ-EMBRC)
      
                  1.
               
               
                  Η ΚΕΕΥ-EMBRC συστήνεται για αρχικό χρονικό διάστημα που λήγει την 31η Δεκεμβρίου 2040.
               
            
                  2.
               
               
                  Υπό την επιφύλαξη του άρθρου 8 του καταστατικού, η ΚΕΕΥ-EMBRC θα εξακολουθήσει να υφίσταται για διαδοχικά χρονικά διαστήματα των πέντε ετών έπειτα από το αρχικό χρονικό διάστημα, υπό την προϋπόθεση ότι θα ληφθεί σχετική απόφαση από τη γενική συνέλευση σύμφωνα με το άρθρο 15 παράγραφος 9 του καταστατικού.
               
            5.   Διάλυση
      
      (άρθρο 28 του καταστατικού της ΚΕΕΥ-EMBRC)
      
                  1.
               
               
                  Η διάλυση της ΚΕΕΥ-EMBRC αποφασίζεται από τη γενική συνέλευση σύμφωνα με το άρθρο 15 παράγραφος 9 του καταστατικού.
               
            
                  2.
               
               
                  Η Επιτροπή ενημερώνεται εγγράφως από τον εκτελεστικό διευθυντή εντός χρονικού διαστήματος 10 ημερών από:
                  
                              α)
                           
                           
                              την ημερομηνία που η γενική συνέλευση έλαβε την απόφαση για τη διάλυση· και εκ νέου από
                           
                        
                              β)
                           
                           
                              την ολοκλήρωση της διαδικασίας διάλυσης.
                           
                        
            
                  3.
               
               
                  Υπό την επιφύλαξη του άρθρου 9 του καταστατικού, τα στοιχεία του ενεργητικού και του παθητικού που τυχόν απομένουν έπειτα από την πληρωμή των περιουσιακών στοιχείων ή των χρεών της ΚΕΕΥ-EMBRC κατανέμονται μεταξύ των μελών αναλογικά προς τη συσσωρευμένη συνεισφορά τους προς την ΚΕΕΥ-EMBRC κατά το χρόνο της διάλυσης.
               
            
                  4.
               
               
                  Η ΚΕΕΥ-EMBRC παύει να υφίσταται από την ημερομηνία κατά την οποία η Επιτροπή δημοσιεύει τη σχετική ανακοίνωση στην Επίσημη Εφημερίδα της Ευρωπαϊκής Ένωσης.
               
            6.   Ευθύνη
      
      (άρθρο 9 του καταστατικού της ΚΕΕΥ-EMBRC)
      
                  1.
               
               
                  Η ΚΕΕΥ-EMBRC ευθύνεται για τα χρέη της.
               
            
                  2.
               
               
                  Η ευθύνη του κάθε μέλους για τα χρέη και τις υποχρεώσεις της ΚΕΕΥ-EMBRC, οποιασδήποτε φύσεως, περιορίζεται στις αντίστοιχες συνεισφορές του στην ΚΕΕΥ-EMBRC.
               
            
                  3.
               
               
                  Η ΚΕΕΥ-EMBRC προβαίνει στη δέουσα ασφάλιση κατά των ιδιαίτερων κινδύνων που συνδέονται με τη συγκρότηση και τη λειτουργία της ΚΕΕΥ-EMBRC.
               
            7.   Πολιτική παροχής πρόσβασης, πολιτική δεδομένων και διάδοση
      
      (άρθρο 22 του καταστατικού της ΚΕΕΥ-EMBRC)
      
                  1.
               
               
                  Οι πολιτικές της ΚΕΕΥ-EMBRC για την παροχή πρόσβασης, τα δεδομένα και τη διάδοση σχετικά με τον τρόπο που η ΚΕΕΥ-EMBRC παρέχει πρόσβαση στο χαρτοφυλάκιο των υπηρεσιών και των ερευνητικών πλατφορμών, των θαλάσσιων οικοσυστημάτων, των βιολογικών πόρων και της ηλεκτρονικής υποδομής, υποβάλλονται από τον εκτελεστικό διευθυντή στη γενική συνέλευση προς έγκριση.
               
            
                  2.
               
               
                  Η πρόσβαση στην ΚΕΕΥ-EMBRC είναι ανοικτή σε κάθε είδους χρήστες, συμπεριλαμβανομένων των χρηστών από όλες τις ευρωπαϊκές και μη ευρωπαϊκές χώρες, χωρίς να είναι απαραίτητα δωρεάν. Οι αιτήσεις θα υποβάλλονται σε εξορθολογισμένες διαδικασίες που περιλαμβάνουν ελέγχους επιλεξιμότητας και σκοπιμότητας. Η τεχνική και επιστημονική περιγραφή της ΚΕΕΥ-EMBRC παρέχει περαιτέρω λεπτομέρειες σχετικά με τις προϋποθέσεις πρόσβασης των χρηστών.
               
            
                  3.
               
               
                  Η πρόσβαση θα παρακολουθείται και η ικανοποίηση του χρήστη θα εκτιμάται μέσω ενός μηχανισμού ανατροφοδότησης ως μέρος της εγγύησης ποιότητας με στόχο τη συνεχή βελτίωση της πρόσβασης και των υπηρεσιών.
               
            
                  4.
               
               
                  Η ΚΕΕΥ-EMBRC θα προωθεί τη διαλειτουργικότητα και την τυποποίηση της ηλεκτρονικής υποδομής προκειμένου να διαχειρίζεται μεγάλους όγκους παραγόμενων δεδομένων διαφορετικών ειδών και να αναπτύσσει ή να υιοθετεί πρωτόκολλα χειρισμού δεδομένων, εργαλεία και εμπειρογνωσία που εγκρίνονται από την κοινότητα.
               
            
                  5.
               
               
                  Η ΚΕΕΥ-EMBRC θα προωθεί αρχές περί ανοικτής πηγής και ανοικτής πρόσβασης για τα δεδομένα και θα προάγει τη μεταφορά τεχνολογίας και τη διάδοση των δεδομένων και των πληροφοριών προβαίνοντας σε συνεργασίες με συναφείς υφιστάμενες ευρωπαϊκές πρωτοβουλίες σχετικά με τα περιβαλλοντικά και τα βιολογικά δεδομένα και τη βιοπληροφορική, όπως είναι για παράδειγμα η ELIXIR και η ΚΕΕΥ Lifewatch, καθώς και με αναγνωρισμένα αποθετήρια δεδομένων, όπως είναι για παράδειγμα το EurOBIS, το Emodnet, το PANGAEA, το GEOSS και το COPERNICUS.
               
            
                  6.
               
               
                  Οι πολιτικές παροχής πρόσβασης, δεδομένων και διάδοσης της ΚΕΕΥ-EMBRC εγκρίνονται από τη γενική συνέλευση σύμφωνα με το άρθρο 15 παράγραφος 10 του καταστατικού και προσαρτώνται στον κανονισμό λειτουργίας.
               
            8.   Πολιτική επιστημονικής αξιολόγησης
      
      (άρθρο 23 του καταστατικού της ΚΕΕΥ-EMBRC)
      
                  1.
               
               
                  Η επιστημονική επανεξέταση των δραστηριοτήτων, των υπηρεσιών και των πλατφορμών της ΚΕΕΥ-EMBRC λαμβάνει χώρα κάθε τρία χρόνια υπό τον συντονισμό του εκτελεστικού διευθυντή και παρουσιάζεται στη γενική συνέλευση.
               
            
                  2.
               
               
                  Η πολιτική επιστημονικής αξιολόγησης της ΚΕΕΥ-EMBRC εγκρίνεται από τη γενική συνέλευση σύμφωνα με το άρθρο 15 παράγραφος 10 του καταστατικού και προσαρτάται στον κανονισμό λειτουργίας.
               
            9.   Δικαιώματα διανοητικής ιδιοκτησίας
      
      (άρθρο 21 του καταστατικού της ΚΕΕΥ-EMBRC)
      
                  1.
               
               
                  Ο εκτελεστικός διευθυντής χαράσσει, έπειτα από διαβούλευση με τη συμβουλευτική επιτροπή για την επιστήμη και την καινοτομία, την πολιτική της ΚΕΕΥ-EMBRC για τα δικαιώματα διανοητικής ιδιοκτησίας που αφορά τον προσδιορισμό, την κατανομή, την προστασία, τη διαχείριση και τη διατήρηση των δικαιωμάτων διανοητικής ιδιοκτησίας καθώς και τις δραστηριότητες μεταφοράς τεχνολογίας που προκύπτουν από αυτά τα δικαιώματα διανοητικής ιδιοκτησίας και την υποβάλλει στη γενική συνέλευση προς έγκριση.
               
            
                  2.
               
               
                  Η πολιτική της ΚΕΕΥ-EMBRC για τα δικαιώματα διανοητικής ιδιοκτησίας ρυθμίζει τα δικαιώματα ιδιοκτησίας και χρήσης στα πλαίσια της ΚΕΕΥ-EMBRC και έναντι των τρίτων και των αντισυμβαλλομένων, διασφαλίζοντας τη δίκαιη χρήση και τη συμμόρφωση με τα πρότυπα της δίκαιης αποζημίωσης για τη διανοητική εισφορά και ιδιοκτησία όλων όσων συμμετέχουν στην ΚΕΕΥ-EMBRC.
               
            
                  3.
               
               
                  Καμία διάταξη του παρόντος καταστατικού δεν νοείται ότι θίγει τα δικαιώματα διανοητικής ιδιοκτησίας και τις πολιτικές για τη διανοητική ιδιοκτησία των διαχειριστών, όπως καθορίζονται από συναφείς νόμους και κανονισμούς των μελών και από τυχόν διεθνείς συμφωνίες, στις οποίες αυτά είναι συμβαλλόμενα μέρη.
               
            
                  4.
               
               
                  Τα δικαιώματα διανοητικής ιδιοκτησίας που απορρέουν, δημιουργούνται, αποκτώνται ή αναπτύσσονται από το προσωπικό της ΚΕΕΥ-EMBRC περιέρχονται και ανήκουν στην ΚΕΕΥ-EMBRC.
               
            
                  5.
               
               
                  Η πολιτική της ΚΕΕΥ-EMBRC για τα δικαιώματα πνευματικής ιδιοκτησίας εγκρίνεται από τη γενική συνέλευση σύμφωνα με το άρθρο 15 παράγραφος 10 του καταστατικού και προσαρτάται στον κανονισμό λειτουργίας.
               
            10.   Πολιτική απασχόλησης
      
      (άρθρο 24 του καταστατικού της ΚΕΕΥ-EMBRC)
      
                  1.
               
               
                  Ως εργοδότης η ΚΕΕΥ-EMBRC εφαρμόζει πολιτική ίσων ευκαιριών. Οι διαδικασίες επιλογής των αιτούντων για θέσεις προσωπικού της ΚΕΕΥ-EMBRC χαρακτηρίζονται από διαφάνεια, αμεροληψία και σέβονται την αρχή της ισότητας των ευκαιριών.
               
            
                  2.
               
               
                  Οι συμβάσεις εργασίας διέπονται από το εφαρμοστέο δίκαιο και τους κανονισμούς των χωρών στις οποίες διεξάγει τις δραστηριότητές του το προσωπικό.
               
            
                  3.
               
               
                  Η ΚΕΕΥ-EMBRC αναγγέλλει όλες τις κενές θέσεις και ορίζει κατάλληλη προθεσμία για την υποβολή αιτήσεων.
               
            
                  4.
               
               
                  Η ΚΕΕΥ-EMBRC δεν προσφέρει καμία θέση σε κανέναν υποψήφιο πριν από την εκπνοή της προαναφερθείσας προθεσμίας.
               
            
                  5.
               
               
                  Η πολιτική απασχόλησης εγκρίνεται από τη γενική συνέλευση και προσαρτάται στον κανονισμό λειτουργίας και δημοσιεύεται στον ιστότοπο της ΚΕΕΥ-EMBRC.
               
            
                  6.
               
               
                  Η πολιτική απασχόλησης διέπεται από τη νομοθεσία του μέλους υποδοχής.
               
            11.   Πολιτική για τις συμβάσεις προμηθειών
      
      (άρθρο 25 του καταστατικού της ΚΕΕΥ-EMBRC)
      
                  1.
               
               
                  Ο εκτελεστικός διευθυντής καταρτίζει προς έγκριση από τη γενική συνέλευση σύμφωνα με το άρθρο 15 παράγραφος 10 του καταστατικού λεπτομερείς κανόνες σχετικά με τις διαδικασίες και τα κριτήρια σύναψης συμβάσεων προμηθειών.
               
            
                  2.
               
               
                  Η πολιτική για τις συμβάσεις προμηθειών της ΚΕΕΥ-EMBRC σέβεται τις αρχές της διαφάνειας, της αναλογικότητας, της αμοιβαίας αναγνώρισης, της ίσης μεταχείρισης, του ανταγωνισμού και της απαγόρευσης των διακρίσεων.
               
            
                  3.
               
               
                  Σύμφωνα με την πολιτική για τις συμβάσεις προμηθειών της ΚΕΕΥ-EMBRC, η ΚΕΕΥ-EMBRC αναρτά τις διαδικασίες πρόσκλησης υποβολής προσφορών για προϊόντα και υπηρεσίες, προμήθειες και τη δημοσίευση των προσκλήσεων υποβολής προσφορών στον ιστότοπο της ΚΕΕΥ-EMBRC.
               
            
                  4.
               
               
                  Η πολιτική για τις συμβάσεις προμηθειών της ΚΕΕΥ-EMBRC εγκρίνεται σύμφωνα με το άρθρο 15 παράγραφος 10 του καταστατικού και προσαρτάται στον κανονισμό λειτουργίας.